རང་རེ་འདས་པའི་ལོ་༤༣ལྷག་ཙམ་རིང་སྤྱིར་ན་བོད་མི་བཙན་བྱོལ་བ་མང་ཆེ་བ་ཡིག་རྨོངས་ཀྱི་དཀའ་ངལ་མེད་པར་གྱུར་ཟིན་ཡོད།འགོ་སྟོད་བོད་ནང་གི་གཞིས་ལུས་རྒྱ་ཆེའི་མི་མང་གི་བུ་ཕྲུག་ཚོའི་ཤེས་ཡོན་དང༌།ང་ཚོ་འདི་ཕྱོགས་བཙན་བྱོལ་དུ་ཡོད་པའི་བུ་ཕྲུག་ཚོའི་ཤེས་ཡོན་གནས་སྟངས་གཉིས་བསྡུར་ན་ང་ཚོ་བཙན་བྱོལ་བའི་སྤྱི་ཚོགས་ཀྱི་ཤེས་ཡོན་གནས་ཚད་ཧ་ཅང་གིས་བཟང་བ་ཡོད།དེ་ནི་རང་རེའི་གྲུབ་འབྲས་ཤིག་ཡིན།ཡིན་ནའང་རང་རེ་བོད་ཆགས་འཇིག་གི་མཚམས་སུ་སླེབས་ཡོད་ལ།ཆགས་འཇིག་གི་མཚམས་སུ་སླེབས་པའི་མི་རིགས་འདི་ཡང་ཟུར་གསལ་གྱི་མི་རིགས་རང་ག་བ་ཞིག་མིན།གོང་དུ་བཀའ་བློན་གྱིས་གསུངས་པ་ལྟར།འདས་པའི་ལོ་སྟོང་ཕྲག་བརྒལ་རིང་བོད་ལ་སོ་སོའི་རིག་གཞུང་བཟང་པོ་ཞིག་ཡོད་པ་དང༌།ཁ་ཤས་ཀྱིས་བོད་ལ་མིའི་སྤྱི་ཚོགས་གོང་འཕེལ་བྱུང་ནས་ལོ་སྟོང་ཕྲག་བཞི་བཅུ་སོང་བ་དང༌།ཁ་ཤས་ཀྱིས་ལོ་སྟོང་ཕྲག་ཉི་ཤུ་སོང་བ་བརྗོད་ཀྱི་ཡོད།གང་ལྟར་ལོ་སྟོང་ཕྲག་མང་པོའི་ལོ་རྒྱུས་ཡོད་པ་ཞིག་ཡིན་པ་ཧ་ཅང་གསལ་པོ་ཡིན།